
	Saltdal sausankelag v/Ingvar Ramsvik
	

	Vik
	

	8250  Rognan
	


Fellingstillatelse på gaupe i Saltdal

Fylkesmannen i Nordland viser til deres søknad om fellingstillatelse på gaupe mottatt på e-post 21.06.2005. Vi viser også til samtale med Ingvar Ramsvik og Alf Storjord samme dag.   

Vedtak

Fylkesmannen gir med dette fellingstillatelse på en gaupe i Solvågtind-området i Saltdal kommune fra og med 21. juni 2005 til og med 4. juli 2005.

Bakgrunn og begrunnelse

Vedtaket er fattet i medhold av Lov om viltet av 29.05.1981 og Forskrift av 18.03.2005 om forvaltning av rovvilt, jf Direktoratet for naturforvaltnings vedtak av 10.06.2005 der de fastsatte en kvote på 1 betinga fellingstillatelse for gaupe i Nordland i perioden 10. juni 2005- 15. februar 2006. 

Generelt

Fellingstillatelse gis for å forhindre at rovvilt gjør skade på bufe og tamrein. Ved vurdering av om det skal gis tillatelse til skadefelling skal det legges vekt på føringene i regional forvaltningsplan. Rovviltnemnda i Nordland har foreløpig ikke ferdigstilt en slik. Felling kan bare gjennomføres dersom det ikke finnes en annen tilfredsstillende løsning ut fra prinsippet om geografisk differensiert forvaltning. Det skal særlig tas hensyn til

a) området betydning som beitemark

b) skadenes omfang og utvikling

c) potensialet for framtidige skader

d) muligheten for å gjennomføre forebyggende tiltak

Felling skal være rettet mot bestemte individer. Vedtak om felling skal være begrenset til et bestemt område, tidsrom og antall dyr. 

Den aktuelle situasjonen

I region 7 (Nordland) er det fastsatt et bestandsmål på 10 årlige ynglinger av gaupe. I perioden 2002-2004 er det i snitt bare registrert 4 ynglinger årlig. 

Statens naturoppsyn har registrert 7 lam med gaupe som dokumentert/antatt skadevolder i området de siste to ukene. De to siste kadaverne ble funnet 19.06.2005. I tillegg opplyser sausankelaget at det mangler 8 lam ut fra kodemerking av voksen sau og observasjon av mor/lam-grupper. Ett av disse lammene er registrert med annen dødsårsak enn rovvilt. Det er to brukere i det aktuelle området som slapp til sammen om lag 150 sau og lam. Det er for tidlig med tidlig nedsanking av sau nå. 

Konklusjon

Vi anser at potensialet for videre tap til å være relativt stort, og vurderer forsøk på felling som det mest egna tiltaket for å hindre videre tap.    

Vilkår knyttet til fellingstillatelsen

1. Fellingsområdet er i Solvågtind-området i Saltdal kommune, avgrenset slik: 

I sør: RV 77, i vest: Saltdalselva, i nord: Potthus-Evenesdalen-Storengdalen, i øst: Storengdalen-Tjårrisdalen ned til RV 77. Fylkesmannen kan endre områdeavgrensningen dersom skadesituasjonen tilsier dette.    

2. Det skal oppnevnes ett fellingslag, og med én fellingsleder. Kun personer som er innmeldt til Fylkesmannen kan delta på fellingslaget. Alle som deltar på fellingslaget må kjenne til innholdet i dette brevet. Fellingsleder er ansvarlig for å gjøre dette brevet kjent for deltagerne, samt å kontrollere at deltagerne har avlagt storviltprøve senest i 2004 ved bruk av rifle og at de er registrert i jegerregisteret.   

3. Familiegrupper av gaupe (mor med avkom) er unntatt fra fellingstillatelsen. Årets avkom har foreløpig ikke begynt å følge mora. Dersom man finner indikasjon på familiegruppe i området må man altså avstå fra forsøk på felling av slike dyr. 

4. Det stilles kr 15 000,- kr til rådighet til dekning av utgifter (ikke lønn) til personellet. Kortfattet rapport (fellingsinnsats, aktivitet av gaupe og erfaringer med fellingsforsøket), samt krav om refusjon sendes samlet til Fylkesmannen i Nordland innen 18. juli 2005. Det muntlige tilsagnet om midler til ekstraordinært tilsagn gitt 20.06.2005 avsluttes nå, da et slikt skremme-tilsyn ikke er forenlig med forsøk på felling.    

5. Gaupe felt i medhold av denne tillatelsen er viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra Direktoratet for naturforvaltning. Felt dyr skal så raskt som mulig bringes til Norsk institutt for naturforskning i Trondheim.

6. Oppnevnte jegere plikter å utøve fellingsforsøket på en human og sikkerhetsforsvarlig måte, jf Viltlovens § 19. 

7. Ved felling med rifle skal det benyttes våpen og ammunisjon godkjent for storviltjakt, jf §§ 15 og 16 i Forskrift av 22.03.2002 om utøvelse av jakt og fangst.

8.  Felling eller forsøk på felling av gaupe skal umiddelbart meldes til Fylkesmannen og Statens naturoppsyn. Hos Fylkesmannen kan det på dagtid gis beskjed på telefon 75531580 og etter arbeidstid på telefon 47829091. Den som feller dyr skal fremvise felt dyr for Statens naturoppsyn for umiddelbar kontroll, merking og prøvetaking av biologisk materiale, og skytter skal kunne påvise fellingsstedet etter anmodning fra Statens naturoppsyn, politiet eller Fylkesmannen.

9. Dersom gaupe skadeskytes plikter de ansvarlige å gjøre det de kan for å avlive dyret snarest mulig. Skytter plikter å forvisse seg om påskutt dyr er truffet eller ikke. Ved skadeskyting skal skytter uten opphold underrette Fylkesmannen og nærmeste politimyndighet. Fylkesmannen avgjør videre gjennomføring og avslutning av ettersøk. De som har deltatt i forsøket på felling skal uten godtgjørelse bistå forvaltningsmyndighet eller politimyndighet i det videre ettersøk.

10. Forsøk på felling i medhold av denne tillatelsen krever ikke grunneieres tillatelse, jf Viltlovens §35.

Saksopplysninger 

Vedtaket kan påklages til Direktoratet for naturforvaltning innen tre uker etter mottatt brev. En eventuell klage skal angi det vedtak det klages over og den eller de endringer som ønskes. Se også vedlagte skjema om rett til å klage på forvaltningsvedtak. Klagen skal sendes til Fylkesmannen i Nordland, Statens hus, 8002 Bodø. 

Med hilsen

	Tore Vatne (e.f.)
	

	seksjonsleder
	Jørn Karlsen

	
	rovviltkonsulent


Vedlegg:

Klageskjema

Kopi:

Rovviltnemnda i Nordland (etter adresseliste. Kun digitalt til medlemmene)

Direktoratet for naturforvaltning (kun digitalt)

Statens naturoppsyn Nordland, Pb 378, 8201 Fauske (kun digitalt)

Saltdal kommune, 8250 Rognan

Bodø politidistrikt, Pb 1023, 8001 Bodø

Nordland reindriftsamers fylkeslag v/Torstein Appfjell, Skolevn 8, 8680 Trofors 

Nordland bondelag, Pb 383, 8001 Bodø

Nordland bonde- og småbrukarlag, Pb 4324, 8089 Bodø  

Nordland sau og geit v/Ragnhild Johansen, 8260 Innhavet

Norges naturvernforbund – Nordland v/ Espen Dahl, Harestien 2, 8613 Mo i Rana 

Foreningen Våre Rovdyr (pr e-post) 

